Braziliyaning ikkinchi divizionida ishtirok etuvchi "Amerika" va "Olariya" klublari o‘rtasidagi uchrashuv tribunada yuzaga kelgan portlash sababli to‘xtab qoldi. Bu haqda Associated Press nashri xabar berdi. Yirik petardaning portlashi natijasida bir muxlisning qo‘li uzilib tushgan, yana biri ko‘krak sohasidan jarohat olgan. Uchrashuv birinchi bo‘limning o‘rtasida to‘xtatilgan, bu vaqtda tez yordam mashinasi jabrlanganlarni shifoxonaga olib ketgan. Tez yordam mashinasi stadionga qaytgach, o‘yin davom ettirilgan. O‘yinda "Amerika" jamoasi 2:1 hisobida g‘alaba qozondi.